Arheološko područje Gromile
Arheološko područje sa antičkim objektom na lokalitetu Gromile nalazi se u naselju Polje, u općini Kreševo, Bosna i Hercegovina. Od centra Kreševa udaljeno je 3 km zračne linije u pravcu sjeveroistoka. Na lokalitetu je stručni tim Zemaljskog muzeja u Sarajevu 2007. godine prilikom arheološkog istraživanja evidentirao prvi lokalitet na području Kreševa, koji pripada antičkom periodu. U Izvještaju o sprovedenim istraživanjima navedeno je da je otkriven objekat, međutim sa sigurnošću se nije mogla odrediti vrsta i namjena otkrivenog dijela građevinskog kompleksa, osim same datacije. Preliminarno su konstatirane dvije pretpostavke o prirodi i karakteru istraženog dijela. Pretpostavlja se da se radi o postojanju kasnoantičke crkve – bazilike iz perioda IV–VI stoljeća, ili rustične vile (villa rusticae), tj. seoskog gazdinstva. Stepen istraženosti nije ostavio mogućnost za sigurniju opservaciju o ovom lokalitetu.